《拟愁阳春赋》
明代·童轩

东风来归，见碧草之萋迷。渺风光兮千里，荡春情兮愁予，飘扬兮游丝。

鲜新兮芳枝。何燕莺之差池。睍睆以相逐兮似亦媚此晴晖。

汉之曲兮湘之南。佩兰茝兮采蘅蘼。水粼粼以东注，日皛皛而西驰。

繄盛年之难再，乃一感于佳期。望夫君兮天一涯。

川无梁兮陆无车。心摇摇兮欲醉，首矫矫兮重回。

我思君兮君不知。年衰飒兮路岖崎。目飞花兮如送，拾芳草兮若遗。

阳春兮予不知。其为欢乐兮为伤悲。安得生彼双翼而奋飞兮，凌风远堕于君怀。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。